### Beslutningstema

Der skal tages beslutning om igangsættelse af plangrundlag for nyt boligbyggeri i området for den tidligere distriktsskole i Skærbæk.

### Sagsfremstilling

Med denne sag ønskes stillingtagen til igangsættelse af plangrundlag for området ved den tidligere distriktsskole i Skærbæk. Området omfatter matrikel 188a (16.076 m2) samt matrikel 941 (1624 m2/Skærbæk Børnehave). Området er indeholdt i Byplanvedtægt nr. 20 og udlagt til offentlige formål.

Tønder Kommune har igangsat en proces for en byudviklingsplan for [adresse]. Udviklingsplanen skal sætte fokus på de perspektiver og handlinger, der  ønskes for [adresse]. Byudviklingsplanen er således en fælles plan for kommune og lokalområde. I opstarten af processen har kommunen understreget, at behovet for boligudvikling i byen skulle tages op i byudviklingsplanen. I den proces, der nu er sat i gang arbejdes i flere spor og et af disse handler altså om boligudvikling og bosætning i Skærbæk.

Der har siden kick-off mødet for udviklingsplanen den 10. september 2024 i Skærbæk været nedsat en arbejdsgruppe om temaet.  Arbejdsgruppen har netop færdiggjort sit arbejde. Arbejdsgruppens samlede opsamling vedlægges således som den vil indgå i det videre arbejde med udviklingsplanen. Gruppen har  samlet set på en række mulige indsatser for boligudvikling i byen og har lagt vægt på fortætning af bymidten. Arbejdsgruppens generelle anbefalinger for boligudvikling i [adresse] er, at der ønskes
- blandet byggeri med forskellige boligtyper, fordi det gør bylivet mere attraktivt
- flere målgrupper samlet
- fokus på handicapvenlige boliger og bæredygtighed/klimavenligt byggeri
- at nyt byggeri kobles på fjernvarme
- at brug af LAR løsninger prioriteres
- mest muligt et-plans byggeri - i bymidten kan dog være byggeri højere end det.

Området ved den tidligere distriktsskole havde højeste prioritet, og det er et stort lokalt ønske, at der derved sker en fortætning af bymidten og igangsættes en proces til udvikling af området. Hovedpunkterne i arbejdsgruppens specifikke anbefalinger for dette område omfatter
- at der ønskes blandet boligbyggeri i forskellige størrelser
- at byggeriet må være en kombination af privat investor og boligforening, samt at dele af området evt. kan udstykkes til byggegrunde.
- et kombineret byggeri med ejer-lejer boliger med  blandede målgruppe

Arbejdsgruppen så en styrke i placeringen tæt på bymidten med nye attraktive opholdsrum, der forbinder området med bymidten. [adresse] er således i gang med at realisere udeområder og legepladser i nærområdet - dels i skolegården på den gamle distriktsskole og dels opførslen af [adresse] finansieret af Realdania/Vores sted på matr. 2434 på [adresse]. Områderne ejes af Realskolen, men vil være åbent for alle inkl. beboere i det nye boligområde. Der ønskes også, at der indarbejdes rekreative, grønne områder med opholdsmuligheder i selve området.

Endelig er det arbejdsgruppens anbefaling, at bygningerne nedrives, og at området skal holdes pænt indtil projekt påbegyndes, ligesom ensretning på [adresse] ophæves for at forbedre adgang til det nye boligområde, samt at de trafikale forhold og skiltning i området bør efterses.

Arbejdsgruppens anbefalinger bør medtages i det videre arbejde. Det bemærkes også, at prioritering af området er i overensstemmelse med Tønder Kommunes Boligudviklingsstrategi, hvor det konkrete område indgår, da det er et centralt emne i boligudviklingsstrategien, at der skal ske en fortætning af bymidterne.

Det foreslås, at der igangsættes en proces for udarbejdelse af et nyt plangrundlag for et nyt boligbyggeri i området for den tidligere distriktsskole i Skærbæk, som kan danne grundlag for et efterfølgende udbud.

### Indstilling Fagchefen for Klima, Plan og Udvikling indstiller,

at der igangsættes udarbejdelse af et nyt plangrundlag for et nyt boligbyggeri i området for den tidligere distriktsskole i Skærbæk som grundlag for et kommende udbud af området.

### Beslutning

Indstillingen godkendt.